Wind, landgenoot stuit Alcaraz nieCarlos Alcaraz marsjeer voort in Barcelona. (Foto: Twitter/Barcelona-ope) Ondanks Roberto Bautista Agut se verbete terugvegpoging in die beslissende stel, het Carlos Alcaraz steeds vir die kwarteindstryd van die Barcelona-ope gekwalifiseer. Die wêreld se naasbeste speler het in winderige toestande die stryd van die Spanjaarde met 6-3 en 7-5 gewen. “Dit was baie moeilik om in hierdie toestande te speel en ek moes noodgedwonge my spel aanpas. Terselfdertyd is Roberto ŉ uitstekende speler wat my die heeltyd op my tone gehou het,” het Alcaraz gesê. Hy sal nou teen nóg ŉ Spanjaard – Alejandro Davidovich Fokina – in die kwarteindstryd te staan kom. Op sy beurt het Andrey Rublev korte mette met sy teenstander in Bosnië gemaak. Die Monte Carlo-kampioen het Juan Pablo Varillas met 6-2 en 6-2 ore aangesit. Indien die Rus ook hier met die louere sou wegstap, kan hy na die vierde plek op die ATP-ranglys spring. Novak Djokovic staan egter in sy pad. Die wêreld se voorste speler sal poog om in sy 94ste ATP-toereindstryd te speel. Hy speel juis later vandag in die kwarteindstryd van die toernooi teen Dusan Lajovic. Barcelona-ope: Francisco Cerundolo klop Casper Ruud met 7-6 en 6-3 Dan Evans klop Karen Khachanov met 6-3 en 6-4 Carlos Alcaraz klop Roberto Bautista Agut met 6-3 en 7-5 Lorenzo Musetti klop Cameron Norrie met 3-6, 6-4 en 6-1 Stefanos Tsitsipas klop Denis Shapovalov met 6-3 en 6-2 Jannik Sinner klop Yoshihito Nishioka met 6-1, 4-6 en 6-3 Banja Luka-ope: Andrey Rublev klop Juan Pablo Varillas met 6-2 en 6-2 Jiri Lehecka klop Radu Albot met 6-0 en 6-2 Damir Dzumhur klop Richard Gasquet met 6-4, 1-6 en 7-6.